
На основу члана 138. став 1. Устава Републике Србије
 и  члана 31. став 2. Закона о Заштитнику грађана
, у поступку контроле правилности и законитости рада Привредног друштва за дистрибуцију електричне енергије ,,Електродистрибуција Београд" д.о.о. Београд поступајући по притужби З. К. из Београда, Заштитник грађана  

У Т В Р Ђ У Ј Е

Привредно друштво за дистрибуцију електричне енергије ,,Електродистрибуција Београд" д.о.о. Београд начинило је пропуст у раду, јер није поступило по одредбама Закона о заштити потрошача, те  је кршећи принципе добре управе, пропустило да З. К. достави јасан, прецизан и недвосмислен одговор у вези са њеним дугом према том привредном друштву.
На основу утврђеног недостатка у раду Привредног друштва за дистрибуцију електричне енергије ,,Електродистрибуција Београд" д.о.о. Београд, Заштитник грађана упућује следећу 

П Р Е П О Р У К У

Привредно друштво за дистрибуцију електричне енергије ,,Електродистрибуција Београд" д.о.о. Београд ће у вези са дугом З. К. према том привредном друштву без одлагања именованој доставити јасан, прецизан и недвосмислен одговор у вези са правним основом дуга ( број и датум тужбе и/или, предлога за дозволу извршења и/или, рачуна и сл.), висином дуга (главног дуга и камата) и периодом на који се тај дуг односи.

Привредно друштво за дистрибуцију електричне енергије ,,Електродистрибуција Београд" д.о.о. Београд, обавестиће Заштитника грађана без одлагања, а најкасније у року од 60 дана од дана пријема ове  препоруке, о предузетим мерама и поступању по њој и доставити доказе о томе.

Разлози

З. К. из Београда је 23. 8. 2011. године поднела притужбу Заштитнику грађана којом је изразила незадовољство радом и поступањем Привредног друштва за дистрибуцију електричне енергије ,,Електродистрибуција Београд" д.о.о. Београд.

У притужби се наводи  да је Привредно друштво за дистрибуцију електричне енергије ,,Електродистрибуција Београд" д.о.о. Београд без претходне опомене и упозорења 17. 11. 2010. године притужиљи обуставило испоруку електричне енергије на мерном месту у Београду ул. Пожешка … Притужиља је даље навела да оспорава обрачун електричне енергије и висину свог дуга јер њене уплате нису благовремено прокњижаване, да је од 17. 11. 2004. године до обуставе испоруке електричне енергије држана у незнању колики је њен дуг и по ком основу, као и да су рачунате камате на камату због чега је дуг растао упркос уплатама. 
Пуномоћник притужиље је у свом поднеску упућеном 12. 10. 2011. године Привредном друштву за дистрибуцију електричне енергије ,,Електродистрибуција Београд" д.о.о. Београд указао да проблем притужиље датира од 2004. године од када је дошло до више судских поступака, од којих су неки окончани, да притужиљи није познато за који период је отписан дуг 29. 9. 2010. године и по којој одлуци суда, те да је потребно да се одговори колики је целокупан дуг притужиље. Имајући у виду да је притужиља самохрана мајка са троје деце, затражена је и могућност отплате дуга на рате.
Актом Дирекције за снабдевање електричном енергијом бр. 6-10217 од 19. 10. 2011. године пуномоћник притужиље је обавештен да је притужиља тужена 19. 8 2011. године на износ од 194.546,60 динара, да је та тужба отписана у целости 29. 9. 2010. године на основу решења суда, да су отписани трошкови у износу од 10.470,39 динара и припадајућа камата. Како се даље наводи у том акту притужиља има активну тужбу на извршењу од 23. 02. 2007. године на износ од 143.690,72 динара, по обрачуну за септембар 2011. године њен дуг износи 224.060,91 динара  без камате, а да целокупно дуговање са каматом на утужени дуг  износи 312.119,82 на дан 20. 10. 2011. године. 

Заштитник грађана је актом дел. бр. 23826 од 22. 11. 2011. године покренуо поступак контроле законитости и правилности рада Привредног друштва за дистрибуцију електричне енергије ,,Електродистрибуција Београд" д.о.о. Београд и затражио неопходна изјашњења о томе да ли је наведено привредно друштво притужиљи доставило детаљну спецификацију рачуна у складу са чл. 91. Закона о заштити потрошача.
 
Сем тога, затражено је изјашњење о томе да ли је дуг на који се односи активна тужба од 23. 02. 2007. године предмет наплате у судском извршном поступку или тај дуг Привредно друштво за дистрибуцију електричне енергије ,,Електродистрибуција Београд" д.о.о. Београд урачунава у рачун притужиље ради наплате. 

Заштитник грађана је затражио и изјашњење о томе да ли је Привредно друштво за дистрибуцију електричне енергије ,,Електродистрибуција Београд" д.о.о. Београд притужиљи предочило услове за регулисање дуга тарифних купаца из категорије широка потрошња, група ,,домаћинство" на рате утврђене Одлуком Управног одбора Јавног предузећа ,,Електропривреда Србије" бр. 2181/8-11 од 15. 7. 2011. године.

Актом Привредног друштва за дистрибуцију електричне енергије ,,Електродистрибуција Београд" д.о.о. Београд бр. 9110-05-1506/1-11 од 14. 12. 2011. године одговорено је Заштитнику грађана да је пре обуставе испоруке електричне енергије притужиља обавештена о дугу и позвана да исти измири, те да је опомена пред обуставу испоруке електричне енергије упућена 10. 10. 2010. године. У прилогу тог акта је достављен извод из евиденција о упућеним опоменама пред обуставу испоруке електричне енергије са стањем на дан 14. 12. 2011. године из којег произилази да је у периоду од 25. 4. 1997. године до 10. 10. 2011. године за ЕД број 218035821 који припада притужиљи упућено 56 опомена за плаћање дуга од којих је последња била 10. 10. 2011. године.

Привредно друштво за дистрибуцију електричне енергије ,,Електродистрибуција Београд" д.о.о. Београд  је одговорило и да је притужиља вршила уплате дуга за електричну енергију периодично, те да је за претходних 10 година извршила само 8 уплата дуга, у вези са чим је достављен извод из евиденције уплате потрашача за период од 01. 01. 2001. године до 14. 12. 2011. године. Како је даље одговорено Заштитнику грађана у вези са уплатама притужиље, Привредно друштво за дистрибуцију електричне енергије ,,Електродистрибуција Београд" д.о.о. Београд и притужиља су у два наврата закључивали протоколе о отплати дуга на рате, али је притужиља плаћала само прву рату која је била предуслов за закључење протокола. У прилог томе су достављене електронске копије уговора о отплати дуга бр 218035821/50 од 02. 8. 2007. године на износ од 273.101,00 динара и уговора о отплати дуга бр 218035821/50 од 06. 9. 2005. године на износ дуга од 319.301,50 динара.
Како је даље одговорено Заштитнику грађана, Привредно друштво за дистрибуцију електричне енергије ,,Електродистрибуција Београд" д.о.о. Београд није обавестило притужиљу о условима за регулисање дуга тарифних купаца из категорије широка потрошња, група ,,домаћинство" на рате утврђене Одлуком Управног одбора Јавног предузећа ,,Електропривреда Србије" бр. 2181/8-11 од 15. 7. 2011. године јер је притужиљу утужило за дуг односно покренуло поступак принудне наплате неизмирених потраживања према њој. Такође је одговорено да је наведено привредно друштво покренуло преко 30.000 поступака принудне наплате дуга за утрошену електричну енергију према купцима из тарифне групе ,,домаћинство" и ти купци нису посебно обавештавани о  могућности отплате дуга на рате због чињенице да је покренут поступак наплате дуга судским путем. 
Привредно друштво за дистрибуцију електричне енергије ,,Електродистрибуција Београд" д.о.о. Београд је актом бр. 9110-05-15061-11 од 14. 12. 2011. године одговорило Заштитнику грађана и да је пуномоћнику притужиље адв. Р. Т. Б. достављена документација која се односи на утужено потраживање. Сем тога, Заштитнику грађана је достављена копија Предлога за извршење I-IX—05740/2005 и копија рачуна за обрачунски период за који је извршено утужење односно за период од августа 2004. године до септембра 2004. године.

Како би Заштитник грађана утврдио све чињенице и околности потребне за правилну и потпуну оцену правилности рада органа управе актом дел бр. 1198 од 19. 01. 2012. године је затражио да Привредно друштво за дистрибуцију електричне енергије ,,Електродистрибуција Београд" д.о.о. Београд појасни контрадикторан податак из акта Дирекције за снабдевање електричном енергијом бр. 6-10217 од 19. 10. 2011. године да је притужиља тужена 19. 8.  2011. године, а да је та тужба отписана у целости 29. 9. 2010. године  тј. готово годину дана пре утужења. 
Такође је затражено појашњење о томе те да ли је Предлог за извршење I-IX—05740/2005 заправо тужба на износ од 194.546,60 динара и трошкове од 10.470,39 динара, која је већ напред споменута због контрадикторности око датума отписа дуга. С обзиром на то да је актом бр. 9110-05-15061-11 од 14. 12. 2011. године одговорено Заштитнику грађана да купац тј. притужиља има активну тужбу која је на извршењу од 23. 02. 2007. године затражено је и појашњење тога да ли сем Предлога за извршење I-IX—05740/2005  за који постоји напред изнета индиција да је отписан, постоји још неки поступак пред судом.
Привредно друштво за дистрибуцију електричне енергије ,,Електродистрибуција Београд" д.о.о. Београд је актом бр. 9110-05-1506/3-11 од 01. 3. 2012. године одговорило да је притужиља утужена 19. 8. 2005. године на износ дуговања од 194.546,60 динара и да је наведена тужба отписана 29. 9. 2010. године заједно са судским трошковима у износу од 10.470,39 динара, те је контрадикторност датума отписа дуга последица техничке грешке. Такође је одговорено да су против притужиље вођена два поступка Т-02-07246/2005 (Предлог за извршење I-IX-05740/2005) на износ дуга од 194.546,60 динара и Т-02-01067/2007 за износ дуговања од 143.690, 72 динара који је у поступку извршења. 
У прилогу акта бр. 9110-05-1506/3-11 од 01. 3. 2011. године је достављен акт Дирекције за снабдевање електричном енергијом бр. 6-10217/2 од 14. 11. 2011. године којим је пуномоћник притужиље обавештен да је у допису 6-10217/1 обавештен грешком о датуму тужбе, као и рачун за утрошену електричну енергију Т-2-07246/2005 од 14. 11. 2011. године за обрачунски период од 8. 2004. до 9. 2004.
Добра управа, сходно својим начелима и принципима, између осталог, подразумева да управа поступа искључиво по закону, да је окренута потребама грађана и њиховом испуњењу, да је отворена и доступна грађанима и да поступа према њима са уважавањем и пажњом.

Јавни службеник води рачуна да информације о поступку које пружа буду јасне и разумљиве заинтересованом грађанину. Јавни службеник је услужан, коректан, љубазан и приступачан у односима с грађанима. Приликом одговарања на дописе, телефонске позиве и електронску пошту грађана, јавни службеник у највећој могућој мери одговара потпуно и недвосмислено. 

Истовремено, свако поступање којим се грађанину дају нејасне и неразумљиве информације у вези са питањима која се тичу права, обавеза и на закону заснованих интереса грађанина, представља повреду права грађана и акт лоше управе.

Заштитник грађана овом приликом најпре указује на одредбе чл. 26. став 2. Закона о Заштитнику грађана којим је прописано да се притужба може поднети најкасније у року од једне године од извршене повреде права грађана односно од последњег поступања односно непоступања органа управе у вези са учињеном повредом права грађана. 
Имајући у виду цитиране одредбе закона, Заштитник грађана истиче да нема законског основа ни могућности да се бави спорном ситуацијом између Привредног друштва за дистрибуцију електричне енергије ,,Електродистрибуција Београд" д.о.о. Београд и притужиље у периоду који према наводима притужиље почиње 2004. године, а према подацима које је доставило Привредно друштво за дистрибуцију електричне енергије ,,Електродистрибуција Београд" д.о.о. Београд 1997. године, од када постоји проблем нередовне уплате дуга за утрошену електричну енергију на ЕД броју 218035821.  С тим у вези истичемо и да је питање основаности потраживања које Привредно друштво за дистрибуцију електричне енергије ,,Електродистрибуција Београд" д.о.о. Београд потражује од притужиље а која притужиља оспорава у искључивој надлежности суда, о чему сведоче и поступци које се воде или су окончани.

Испитујући процедуре које органи примењују у смислу принципа добре управе као општег оквира административног понашања за однос органа јавне власти и грађана, Заштитник грађана сматра да је Привредно друштво за дистрибуцију електричне енергије ,,Електродистрибуција Београд" д.о.о. Београд било дужно да притужиљи непосредно или преко пунимоћника достави јасан, прецизан и недвосмислен одговор у вези са правним основом, висином дуга и периодом на који се односи дуг који потражује а због којег јој је извршена обустава испоруке електричне енергије.  
Заштитник грађана је пажљиво сагледао одговоре који су упућени притужиљи односно њеном пуномоћнику, као и документацију коју су доставили Привредно друштво за дистрибуцију електричне енергије ,,Електродистрибуција Београд" д.о.о. Београд, и сама притужиља у притужби и допунама притужбе.

Одредбама чл. 91. Закона о заштити потрошача је прописано да је трговац дужан да у рачуну за пружене услуге од општег економског интереса наведе елементе који потрошачу омогућавају да  проверава и прати износ свог задужења и остварује увид у текућу потрошњу ради провере укупне потрошње према пруженом квалитету услуге. Трговац је дужан да потрошачу без накнаде на његов захтев достави детаљну спецификацију рачуна.

Привредно друштво за дистрибуцију електричне енергије ,,Електродистрибуција Београд" д.о.о. Београд је пропустило да у одговорима притужиљи прецизно и недвосмислено одговори шта садржи њен дуг и да достави детаљну спецификацију рачуна  на основу којег је извршена обустава испоруке електричне енергије. Тако није разграничен дуг који притужиља има на основу текуће потрошње електричне енергије од  дуга који има по основу судских поступака који се воде или су вођени. С тим у вези ни Заштитнику грађана ни притужиљи није појашњено да ли Привредно друштво за дистрибуцију електричне енергије ,,Електродистрибуција Београд" д.о.о. Београд дугове који су већ у поступку судског извршења, истовремено настоји да наплати и кроз редовне рачуне за утрошену електричну енергију. 
Чланом 21. став 1. Закона о Заштитнику грађана је прописано да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води односно за осварење циља његовог превентивног деловања, без обзира на степен њихове тајности, осим када је то у супротности са Законом.

Чланом 29. став 2. Закона о Заштитнику грађана прописано је да орган управе обавезан да одговори на све захтеве Заштитника грађана, као и да му достави све тражене информације и списе у року који он одреди, а који не  може бити краћи од 15 нити дужи од 60 дана.

Супротно законом прописаној обавези сарадње са Заштитником грађана, кроз рад на притужби се испоставило да су достављани непотпуни и контрадикторни подаци, те је тек након захтева Заштитника грађана за додатним обавештењем дел. бр. 1198 од 19. 01. 2012. године,  Привредно друштво за дистрибуцију електричне енергије ,,Електродистрибуција Београд" д.о.о. Београд обавестило Заштитника грађана о постојању акта Дирекције за снабдевање електричном енергијом бр. 6-10217/2 од 14. 11. 2011. године којим је пуномоћник притужиље обавештен да је у допису 6-10217/1 написан погрешан датум тужбе. Та чињеница је била позната Привредном друштву за дистрибуцију електричне енергије приликом сачињавања акта бр. 9110-05-1506/1-11 од 14. 12. 2011. године, те није јасно због чега одмах тим актом Заштитнику грађана није достављено потпуно и прецизно изјашњење и документација релевантна за конкретан случај. 
Сем тога, из допуна притужбе које је притужиља доставила 04. 4. 2012. године и 16. 10. 2012. године произилази да је Решењем Привредног суда у Београду И. Бр. 5809/2011 од 28. 4. 2011. године одређено извршење на предлог Привредног друштва за дистрибуцију електричне енергије ,,Електродистрибуција Београд" д.о.о. Београд против притужиље, као и да је решењем тог суда Посл. бр. 11 У-5809/2011 од 28. 9. 2011. године обустављен поступак извршења. Актом бр. 9110-05-1506/1-11 од 14. 12. 2011. године Заштитник грађана није упознат ни са постојањем напред поменутог решења И. Бр. 5809/2011 од 28. 4. 2011. године, те у светлу напред поменуте непрецизности и непотпуности изјашњења  остаје претпоставка да се тај поступак односио на рачун Т-02-01067/2007 (који је споменут у акту бр. 9110-05-1506/1-11 од 14. 12. 2011. године).
Привредно друштво за дистрибуцију електричне енергије је актом бр. 9110-05-1506/1-11 од 14. 12. 2011. године обавестило Заштитника грађана да ни у једном моменту није спорно да се притужиљи одобри плаћање неизмиреног дуга у месечним ратама  у складу са Одлуком Управног одбора Јавног предузећа ,,Електропривреда Србије" бр. 2181/8-11 од 15. 7. 2011. године. Упркос таквом ставу, на молбу пуномоћника притужиље од 12. 10. 2011. године да се за притужиљу као самохрану мајку са троје деце изнађе решење темпа исплате дуга, другим речима, отплата дуга на рате, ни актом бр. 6-10217/1 од 19. 10. 2011. године, ни касније, актом бр. 6-10217/2 од 14. 11. 2011. године, није указано на могућност отплате дуга у складу са предметном одлуком.
Посебно истичемо да је управо Заштитник грађана својим мишљењем дел. бр. 12623 од 21. 6. 2011. године указао Јавном предузећу ,,Електропривреда Србије" на потребу доношења акта којим ће се на јединствен начин уредити репрограм дуга тарифним купцима и омогућити доследно, правично и непристрасно поступање свих привредних друштава која се баве дистрибуцијом електричне енергије, након чега је Управни одбор тог предузећа и донео Одлуку бр. 2181/8-11 од 15. 7. 2011. године.
У вези са наводима притужбе којим је притужиља изразила сумњу у то да је Привредно друштво за дистрибуцију електричне енергије ,,Електродистрибуција Београд" д.о.о. Београд вршило обрачун камате на камату у вези са њеним дуговањима а што се из непотпуних и нејасних изјашњења наведеног привредног друштва не може поуздано утврдити ни оповргнути, сматрамо упутним да овом приликом укажемо на Одлуку Уставног суда
 од 12. 7. 2012. године којом је утврђено да одредба чл. 3. став 1. Закона о висини стопе затезне камате
 у делу који гласи ,,применом конформне методе" није у сагласности са Уставом. 
Поводом навода притужбе да је обустава испоруке електричне енергије извршена без претходног упозорења и опомене, користимо прилику да нагласимо да из евиденција о упућеним опоменама пред обуставу испоруке електричне енергије чији извод је достављен Заштитнику грађана произилази да је у периоду од 25. 4. 1997. године до 10. 10. 2011. године за ЕД број 218035821 који припада притужиљи упућено 56 опомена за плаћање дуга од којих је последња била 10. 10. 2011. године. Имајући у виду изнето, Заштитник грађана сматра неоснованим наводе притужбе у описаном делу, јер достављени извод из евиденције указује  на то да је притужиља била упозорена и опоменута пре него што јој је 17. 11. 2010. године обустављена испорука електричне енергије.
На крају, користимо прилику и да посебно нагласимо да Заштитник грађана овом препоруком ни у ком смислу не искључује обавезу притужиље да плати своја дуговања према Привредном друштву дистрибуцију електричне енергије ,,Електродистрибуција Београд" д.о.о. Београд, након што наведено привредно друштво отклони пропусте у свом раду на које је указано препоруком.

На основу свих утврђених чињеница и околности, Заштитник грађана је утврдио пропусте у раду Привредног друштва за дистрибуцију електричне енергије ,,Електродистрибуција Београд" д.о.о. Београд и сагласно члану 31. став 2. Закона о Заштитнику грађана, упутио препоруку органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности. Заштитник грађана је, применом чл. 31. ст. 3. Закона, утврдио рок од 60 дана за отклањање уочених недостатака и достављање обавештења о томе. 

